Magnhild Hagelia

Magnhild Hagelia (1904–1996) var en norsk funksjonær og Arbeiderpartiet-politiker fra Grimstad. Hun var stortingsrepresentant for Aust-Agder i fire perioder fra 1950 til 1965. Hun var første kvinne som presiderte over et møte i Lagtinget.

 Bakgrunn 
Hagelia var datter av småbruker Peder Jakobsen Hagelia (1874–1941) og Karen Tomine Pedersdotter Gryting (1881–1956). Hun var utdannet ved Jærens folkehøgskole (1924–1925), tok Treiders handelsskole (1933–1934) og revisorkurs (1933–1934) og avla i 1938 eksamen i jordbruksbokføring.

Hun hadde i unge år ulike butikkjobber, og arbeidet som forretningsfører i Gjerstad forsyningsnemnd 1939–1945. Fra 1945–1947 var hun kommunerevisor. Deretter var hun assistent ved Aust-Agder fylkesrevisjon 1948–1953 og fullmektig samme sted 1953–1969.

 Politisk virke 
Hagelia startet sitt politiske virke i Kommuneforbundets lokalavdeling Arendal og omegn der hun var tillitsvalgt i årene 1928–1929. Hun var i mellomkrigstiden videre aktiv i ungdomslag og i IOGT. Hun var fra 1945 aktiv i kommunepolitikken, først som medlem av kommunestyret i Fjære kommune. Fra 1955 til 1959 satt hun i Øyestad kommunestyre, 1967–1970 i Fjære formannskap og 1971–1972 i Grimstad bystyre.

Hagelia var den første kvinnelige stortingsrepresentanten fra Aust-Agder.Aust-Agder første kvinne på tinget, Avtrykk.no, 11.09.2017 Hun ble valgt til vararepresentant i 1945. Fra 1950 ble hun fast representant. Hagelia satt i kommunalkomiteen, valgkomiteen og administrasjonskomiteen. Hun var medlem av presidentskapet, sist som varapresident i Lagtinget 1961–1965. Hun ble da i 1962 første kvinne som ledet et lagtingsmøte.«Første kvinne som ledet et lagtingsmøte», Aftenposten, morgenutgaven 6. mai 1989, s. 16. Som stortingsrepresentant deltok Hagelia som medlem av Stortingets gruppe av Den interparlamentariske union og i delegasjonen til Nordisk råd.

Hagelia ble i 1976 utnevnt til ridder av 1. klasse av St. Olavs Orden «for samfunnsnyttig virke».Aftenposten, morgenutgaven 5. mars 1976, s. 2. Hun var æresmedlem av Aust-Agder mållag. I 1986 ble hun tildelt Dialektprisen av Vest-Agder mållag. Hun skrev et bygdebok-hefte for heimgrenda Gryting.

I 1994 fikk Grimstad kommune satt opp en byste av henne i anledning 90-årsdagen, utført av Arne Vinje Gunnerud, og i 2013 ble det reist en byste av henne ved Almuestaua ved Gjerstad.«Hagelia-bysten på plass», Aust-Agder Blad, 10. juni 2013. Lest 2. november 2015.

 Litteratur 
 Igland, Alf Kjetil: Truskap – Rettferd. Ei bok om Magnhild Hagelia (Novus Forlag, 2025) ISBN 9788283901726

 Referanser 

 Eksterne lenker 



Kategori:Stortingsrepresentanter fra Ap
Kategori:Stortingsrepresentanter for Aust-Agder
Kategori:Stortingsrepresentanter 1950–1953
Kategori:Stortingsrepresentanter 1954–1957
Kategori:Stortingsrepresentanter 1958–1961
Kategori:Stortingsrepresentanter 1961–1965
Kategori:Lokalpolitikere i Fjære
Kategori:Lokalpolitikere i Øyestad
Kategori:Lokalpolitikere i Grimstad
Kategori:Ap-politikere i Aust-Agder
Kategori:Personer fra Gjerstad kommune
Kategori:Riddere av 1. klasse av St. Olavs Orden